Ftit tal-jiem ilu, waqt il-program Xtra, Bernard Grech qal pubblikament li hu ser jippremja u jagħti rwoli lil min ikun kapaċi u allura jkun ħaqqu. Bħala eżempju semma lil Franco Debono li ssuġġerih biex ikun iċ-chairman tal-Awtorita' tax-Xandir. Din in-nomina ġiet miċħuda mill-Prim Ministru. Imma din l-aħbar kienet ta' sorpriża għal ħafna fil-Partit Nazzjonalista. Nifhem l-intenzjoni tajba tal-kap tal-Oppożizzjoni wara din in-nomina. Li jkun hemm rikonċiljazzoni politika ma' Franco Debono hu tajjeb. Imma deċiżjoni bħal din trid issir bl-għaqal u fil-parametri tal-proċeduri li jirregolaw lill-Partit Nazzjonalista. Jekk le, tista' tagħmel ħsara anki lil Franco Debono innifsu. Għala qed ngħid dan? Għaliex il-kap Nazzjonalista għadu ma tgħallimx il-lezzjoni li kien ħa fuq il-kwistjoni tal-cannabis meta kien tkellem kmieni qabel ma ressaqha fil-grupp parlamentari. B'hekk kellu jagħmel pass lura wara li ressaqha quddiem il-grupp parlamentari. Din l-aħbar dwar in-nomina ta' Franco Debono ġie bħala sorpriza għal ħafna fil-Partit Nazzjonalista. Hemm ħafna li jixtiequh lura. Nifhem ukoll li hemm min għadu irrabbjat għalih fil-Partit Nazzjonalista. Imma s-sorpriża ġiet għaliex normalment, nominazzjonijiet bħal dawn l-ewwel jiġu diskussi kemm fl-esekuttiv u anki fil-grupp parlamentari. Wara jsiru pubbliċi. Dik dwar Franco Debono ma ġietx diskussa fl-istrutturi tal-Partit Nazzjonalista. Fi kliem ieħor, in-nomina ta' Debono ma għaddietx minn dawn iż-żewġ strutturi. Lanqas biss, il-kap tal-oppożizzjoni ndenja ruħu, almenu jagħti xi informazzjoni imqar għall-kirjanza, dwar din in-nomina. Ħafna mid-deputati u membri tal-esekuttiv qalu kif jista' jkun li minn wara daharna jinnomina lil xi ħadd, inkun minn ikun. Forsi wieħed jgħid li ried iżommha in pettore. Dejjem seta' qal li għandu lil xi ħadd f'moħħu u jitlob permess biex ikun jista' jressaq dan l-isem lill-Prim Ministru – anki jekk jitlob li għal issa ma jgħidux. Infatti dan is-sit ġie avviċinat fuq din in-nomina. It-tgergir ma kienx kontra Franco Debono per se, imma kontra din l-attitiduni li l-membri tal-esekuttiv u tal-grupp parlamenti isiru jafu b'ċertu affarijiet mill-media u jkunu ppreżentati lilhom bħala deċiżjoni lesta.